**KLAIPĖDOS JAUNIMO ORGANIZACIJŲ ASOCIACIJOS „APSKRITASIS STALAS“**

**VISUOTINIO SUSIRINKIMO REGLAMENTO PROJEKTAS**

1. **BENDROJI DALIS**
   1. Šis reglamentas reglamentuoja visuotinio narių susirinkimo šaukimo, organizavimo ir vedimo, klausimų nagrinėjimo, sprendimų priėmimo bei kitas procedūras visuotiniame narių susirinkime;
   2. Šiame reglamente vartojami trumpiniai:
      1. **Jaunas žmogus** – asmuo nuo 14 iki 29 metų;
      2. **Jaunimo organizacija** – įstatymų ir kitų teisės aktų nustatyta tvarka įregistruota asociacija, kurioje ne mažiau kaip 2/3 narių sudaro jauni žmonės ar jaunimo organizacijos;
      3. **Su jaunimu dirbanti organizacija** – viešasis juridinis asmuo, kurio vienas iš tikslų – į jaunimą orientuota ir jaunimo poreikius tenkinanti veikla;
      4. **Neformali jaunimo grupė** – įstatymų tvarka neregistruota, savanoriškai susibūrusio jaunimo grupė;
      5. **KLAS** – Klaipėdos jaunimo organizacijų asociacija „Apskritasis stalas“;
      6. **Įstatai** – KLAS įstatai;
      7. **Visuotinis narių susirinkimas** – KLAS visuotinis narių susirinkimas;
      8. **Taryba** – KLAS taryba;
      9. **Pirmininkas** – KLAS pirmininkas;
      10. **Revizijos komisija** – KLAS revizijos komisija;
      11. **Narė** – KLAS narė;
      12. **Stebėtoja** – KLAS stebėtoja;
2. **VISUOTINIS NARIŲ SUSIRINKIMAS**
   1. Visuotinis narių susirinkimas yra aukščiausias KLAS organas, turintis visas visuotinio narių susirinkimo teises;
   2. Visuotinis narių susirinkimas:
      1. Tvirtina, keičia bei papildo KLAS įstatus ir darbo reglamentus;
      2. Sprendžia KLAS narystės suteikimo, sustabdymo ir panaikinimo klausimus;
      3. Nustato nario mokestį, jo dydį;
      4. Renka pirmininką, tarybos narius ir revizijos komisijos narius;
      5. Išklauso ir tvirtina tarybos ir revizijos komisijos ataskaitas;
      6. Tarybos teikimu tvirtina KLAS ilgalaikę veiklos strategiją;
      7. Tvirtina KLAS metinę finansinę atskaitomybę;
      8. Prireikus sudaro kitas KLAS struktūras;
      9. Priima sprendimą dėl KLAS reorganizavimo, pertvarkymo ar likvidavimo;
      10. Sprendžia kitus visuotinio narių susirinkimo kompetencijos klausimus;
3. **VISUOTINIO NARIŲ SUSIRINKIMO SUŠAUKIMAS**
   1. Eilinį visuotinį narių susirinkimą šaukia taryba ne rečiau kaip vieną kartą per 6 mėnesius;
   2. Eilinio visuotinio narių susirinkimo šaukimo ir dokumentų pateikimo terminai:
      1. Ne vėliau kaip 14 kalendorinių dienų iki visuotinio narių susirinkimo pirmininkas pateikia informaciją KLAS narėms interneto tinklapyje [www.klas.lt](http://www.klas.lt), elektroninio pašto konferencijoje [klas-nariai@googlegroups.com](mailto:klas-nariai@googlegroups.com) ir paštu apie būsimo visuotinio narių susirinkimo vietą, laiką ir planuojamą darbotvarkę;
      2. Ne vėliau, kaip per 7 kalendorines dienas iki visuotinio narių susirinkimo, pirmininkas privalo pateikti narėms visuotinio narių susirinkimo planuojamą darbotvarkę, sprendimų projektus, įstatų pakeitimus ar kitus planuojamus svarstyti dokumentų projektus;
      3. Jei eilinis visuotinis narių susirinkimas yra rinkiminis, tai ne vėliau kaip prieš 7 kalendorines dienas iki visuotinio narių susirinkimo pirmininkas pateikia kandidatų pateiktus dokumentus KLAS nariams bei revizijos komisijos pirmininkui;
   3. Neeilinį visuotinį narių susirinkimą gali sušaukti taryba savo iniciatyva, taip pat KLAS revizijos komisijos arba ne mažiau kaip 1/3 KLAS narių iniciatyva;
   4. Jei neeilinį visuotinį narių susirinkimą šaukia 1/3 KLAS narių, jie turi pateikti iniciatorių sąrašą ir šių organizacijų kompetentingos tarybos sprendimą inicijuoti neeilinį visuotinį narių susirinkimą, patvirtintą organizacijos vadovo parašu bei organizacijos antspaudu;
   5. Neeilinio visuotinio narių susirinkimo šaukimo ir dokumentų pateikimo terminai:
      1. Ne vėliau kaip prieš 7 kalendorines dienas iki neeilinio visuotinio narių susirinkimo pirmininkui, taryba, nariams ir revizijos komisijos pirmininkui taryba ar pirmininkas, atsiųsdami raštą paštu, praneša neeilinio visuotinio susirinkimo datą ir vietą, o iniciatoriai pateikia preliminarią darbotvarkę;
      2. Neeilinis visuotinis narių susirinkimas šaukiamas ne anksčiau nei 30 kalendorinių dienų po eilinio visuotinio narių susirinkimo;
   6. Visuotinis narių susirinkimas yra teisėtas, jei jame dalyvauja daugiau kaip pusė visų narių (įgaliotų atstovų);
   7. Jei į visuotinį narių susirinkimą nesusirenka 3.6 punkte nustatytas narių skaičius, per 30 dienų šaukiamas pakartotinas visuotinis narių susirinkimas, kuris turi teisę priimti sprendimus neįvykusio visuotinio narių susirinkimo darbotvarkės klausimais nepriklausomai nuo to, kiek pakartotiniame visuotiniame narių susirinkime dalyvavo narių (įgaliotų asmenų). Pakartotinis visuotinis narių susirinkimas šaukiamas ne anksčiau kaip per 10 ir ne vėliau kaip per 30 kalendorinių dienų po neįvykusio visuotinio narių susirinkimo;
4. **DALYVAVIMAS VISUOTINIAME NARIŲ SUSIRINKIME**
   1. Visuotiniame narių susirinkime turi teisę dalyvauti:
      1. Narių atstovai. Visuotiniame narių susirinkime nariui atstovauja tiek dalyvių, kiek balsų turi šis narys;
      2. Tarybos nariai, revizijos komisijos nariai, biuro darbuotojai;
      3. Asmenys, kandidatuojantys į KLAS tarybos ir kontrolės organus;
      4. Klaipėdos miesto JRT nariai;
      5. KLAS savanoriai;
      6. Kiti pirmininko, tarybos ar revizijos komisijos pakviesti dalyvauti asmenys;
   2. Nariai ne vėliau kaip prieš 7 kalendorines iki visuotinio narių susirinkimo privalo KLAS pateikti atstovo (-ų) delegavimo į visuotinį narių susirinkimą raštą. Reikalavimai delegavimo raštui:
      1. Delegavimo rašte turi būti nurodyta deleguojamo asmens vardas, pavardė, einamos pareigos organizacijoje, gimimo data, elektroninio pašto ir gyvenamosios vietos adresai bei telefono numeris;
      2. Delegavimo raštas turi būti pasirašytas organizacijos vadovo ar jo įgalioto asmens pridedant įgaliojimo kopiją ir patvirtinant organizacijos antspaudu;
   3. Iki visuotinio narių susirinkimo pradžios delegatai gali būti keičiami laikantis 4.2.1 – 4.2.2 punktuose numatytų reikalavimų;
5. **VISUOTINIO NARIŲ SUSIRINKIMO PRADŽIA, DALYVIŲ REGISTRACIJA, KITI PROCEDŪRINIAI KLAUSIMAI**
   1. Prieš visuotinį narių susirinikimą rengiama dalyvių registracija. Jos metu dalyviams įteikiama visuotinio narių susirinkimo medžiaga – visuotinio narių susirinkimo darbotvarkės projektas, su sprendžiamais klausimais susiję dokumentai ir kiti dokumentai;
   2. Narių atstovams registracijos metu išduodami balsavimo mandatai. Vienam asmeniui gali būti išduodamas tik vienas balsavimo mandatas;
   3. Jeigu narys iki visuotinio narių susirinkimo pradžios nepateikė delegavimo rašto, balsavimo mandatas gali būti išduotas tik organizacijos vadovui;
   4. Balsavimo mandatai išduodami tik tiems asmenims, kurių dalyvavimas visuotiniame narių susirinkime yra patvirtintas delegavimo raštu, išskyrus 5.3 punkte nustatytus atvejus;
   5. Pradžioje visuotiniame narių susirinkime renkamas pirmininkas (-ai), sekretorius (-iai) ir balsų skaičiavimo komisija, vėliau tvirtinama darbotvarkė. Balsų skaičiavimo komisijos narių skaičių nustato visuotinis narių susirinkimas;
   6. Visuotinį narių susirinkimą pradeda pirmininkas. Jis pirmininkauja visuotiniam narių susirinkimui, kol išrenkamas visuotinio narių susirinkimo pirmininkas (-ai);
   7. Visuotinį narių susirinkimą protokoluoja visuotiniame narių susirinkime išrinktas sekretorius (- iai). Visuotinio narių susirinkimo darbotvarkę tvirtina visuotinis narių susirinkimas. Darbotvarkėje privalo būti nurodyti nagrinėjami klausimai, jų nagrinėjimo laikas;
   8. Papildomus klausimus darbotvarkei gali teikti narių ir stebėtojų atstovai tokia tvarka:
      1. Papildomi klausimai darbotvarkei turi būti teikiami pirmininkui iki darbotvarkės svarstymo pradžios;
      2. Atskiru visuotinio narių susirinkimo sprendimu papildomi klausimai į darbotvarkę gali būti įtraukiami ir patvirtinus darbotvarkę jau vykstant visuotiniam narių susirinkimui;
      3. Teikiant siūlymą į darbotvarkę įtraukti papildomą klausimą turi būti nurodomas klausimą teikiantis asmuo, atstovaujama organizacija. Jei siūloma priimti pareiškimus, rezoliucijas ir kitus dokumentus, turi būti pateikiami šių dokumentų projektai;
   9. Kiekviename visuotiniame narių susirinkime pirmininkas teikia tarybos ataskaitą, o pavasario eiliniame visuotiniame narių susirinkime – praėjusių kalendorinių metų KLAS metinę veiklos ataskaitą. Pateikus metinę veiklos ataskaitą visuotiniam narių susirinkimui teikiamas revizijos komisijos metinės veiklos ataskaitos įvertinimas. Pateikus ataskaitą bei jos įvertinimą, gali būti užduodami klausimai. Ataskaitas tvirtina visuotinio narių susirinkimo paprasta balsų dauguma;
   10. Jeigu metinė veiklos ataskaita nebuvo patvirtinta, visuotiniam narių susirinkimui nusprendus papildyta ataskaita teikiama kitame visuotiniame narių susirinkime;
6. **BALSŲ SKAIČIAVIMO KOMISIJA**
   1. Visuotinio narių susirinkimo metu balsus skaičiuoja ir balsų mandatų teisėtą naudojimą užtikrina balsų skaičiavimo komisija;
   2. Kol neišrinkta balsų skaičiavimo komisija, balsus skaičiuoja visuotinio narių susirinkimo pirmininkas;
   3. Išrinkus balsų skaičiavimo komisiją, ši iš savo narių išsirenka balsų skaičiavimo komisijos pirmininką. Balsų skaičiavimo komisijos pirmininkas yra atsakingas už balsų skaičiavimo komisijos darbo organizavimą ir balsavimo rezultatų paskelbimą;
   4. Balsų skaičiavimo komisijoje negali būti asmenys, kandidatuojantys į KLAS pirmininko postą, tarybą, revizijos komisiją ar jaunimo reikalų tarybą;
   5. Balsų skaičiavimo komisijai draudžiama paviešinti balsavimo rezultatus iki oficialaus jų paskelbimo;
7. **KLAUSIMŲ SVARSTYMAS IR SPRENDIMŲ PRIĖMIMAS**
   1. Už darbotvarkės laikymąsi ir joje numatytų klausimų išnagrinėjimą laiku yra atsakingas visuotinio narių susirinkimo pirmininkas. Prieš klausimo nagrinėjimą yra skiriamas laikas numatyto klausimo pristatymui, papildomiems klausimams pateikti bei diskusijoms. Šį laiką nustato ir jo laikymąsi prižiūri pirmininkas, atsižvelgdamas į visuotinio narių susirinkimo darbotvarkėje nustatytą laiką klausimui nagrinėti;
   2. Kilus diskusijoms iš esmės, užduodami penki klausimai, leidžiami trys pasisakymai „už“ ir trys „prieš“. Vėliau pirmininko sprendimu arba pirmininko teikimu visuotiniam narių susirinkimui pritarus diskusija gali būti tęsiama arba nutraukiama;
   3. Kilus ginčams dėl procedūrų, leidžiami trys pasisakymai „už“ ir trys „prieš“. Pirmininkas gali leisti tęsti diskusiją arba teikti klausimą visuotiniam narių susirinkimui nutraukti diskusiją. Esant poreikiui pirmininkas gali prašyti revizijos komisijos pateikti rekomendacijas ir/ar KLAS dokumentų rekomendacinį išaiškinimą;
   4. Užbaigus diskusijas yra skelbiamas balsavimas;
8. **BALSAVIMAS**
   1. Balsavimo būdai:
      1. Balsuojama visais balsais;
      2. Balsuojama paprastu arba alternatyviu balsavimu;
      3. Balsuojama paprasta arba kvalifikuota balsų dauguma;
      4. Balsuojama atviru arba slaptu balsavimu;
   2. Sprendžiant visus kitus klausimus visuotiniame narių susirinkime balsavimas vyksta visais balsais;
   3. Paprastas arba alternatyvus balsavimas:
      1. Balsuojant paprastu balsavimu sprendimas laikomas priimtu, kai už sprendimą gauta daugiau balsų „už“ negu „prieš“ (susilaikę įtakos balsavimo rezultatams neturi), išskyrus balsavimus, reikalaujančius kvalifikuotos daugumos;
      2. Balsuojant alternatyviu balsavimu pasiūlymas laikomas priimtu, kai už pasiūlymą yra gauta daugiausiai balsų;
   4. Balsavimas paprasta arba kvalifikuota balsų dauguma:
      1. Kvalifikuotos daugumos (2/3 visų balsų) reikalauja šie atvejai:
         1. Įstatų keitimas, pildymas, priėmimas;
         2. KLAS likvidavimo, reorganizavimo klausimas;
         3. KLAS veiklos krypčių nustatymas ir KLAS strategijos tvirtinimas;
         4. Nepasitikėjimo taryba, KLAS revizijos komisija ar jų nariais;
      2. Visais kitais atvejais sprendimas laikomas priimtu, kai už sprendimą gauta daugiau balsų “už” negu “prieš”;
   5. Atviras arba slaptas balsavimas:
      1. Slaptu balsavimu visada balsuojama renkant pirmininką, tarybą, revizijos komisiją, KLAS atstovus į jaunimo reikalų tarybą;
      2. Balsavimas dėl procedūrų vyksta atviru balsavimu, jeigu visuotinis narių susirinkimas nenusprendžia kitaip;
      3. Kitais atvejais balsavimo būdą nuosekliai siūlo visuotinio narių susirinkimo pirmininkas, jei to nereglamentuoja įstatai ar šis reglamentas. Narių atstovai gali siūlyti kitus balsavimo būdus. Jeigu klausimo dėl balsavimo būdo nepavyksta išspręsti bendru sutarimu, jis teikiamas visuotiniam narių susirinkimui balsuoti;
   6. Atviro balsavimo procedūra:
      1. Balsavimo procedūros pradžią žodžiu skelbia visuotinio narių susirinkimo pirmininkas.
      2. Prieš kiekvieną balsavimą arba, jeigu balsuojama dėl kelių klausimų iš eilės, pagal poreikį skaičiuojamas kvorumas. Jeigu kvorumo nėra, balsavimo procedūra gali būti atidedama, kol susirinks kvorumas;
      3. Visuotinio narių susirinkimo pirmininkas turi pranešti visuotinio narių susirinkimo dalyviams, kiek balsų reikia sprendimui priimti;
      4. Balsavimo metu laikomasi rimties ir tylos, po salę nevaikštoma;
      5. Kol balsavimo procedūra nebaigta, jokie klausimai nesvarstomi. Žodis suteikiamas tik dėl procedūrinių klausimų;
      6. Visuotinio narių susirinkimo delegatai balsuoja, pakeldami savo mandatus taip, kad matytų balsų skaičiavimo komisija;
      7. Visuotiniame narių susirinkime galimas vardinis atviras balsavimas;
      8. Balsavimo rezultatus žodžiu paskelbia balsų skaičiavimo komisijos pirmininkas;
      9. Ar sprendimas priimtas žodžiu, paskelbia visuotinio narių susirinkimo pirmininkas;
   7. Slapto balsavimo procedūra:
      1. Balsavimo procedūros pradžią žodžiu skelbia visuotinio narių susirinkimo pirmininkas.
      2. Prieš kiekvieną balsavimą skaičiuojamas kvorumas. Jeigu kvorumo nėra, balsavimo procedūra gali būti atidedama, kol susirinks kvorumas;
      3. Posėdžio pirmininkas turi pranešti visuotinio narių susirinkimo dalyviams, kiek balsų reikia sprendimui priimti;
      4. Slapto balsavimo biuletenio pavyzdį ir žymėjimo tvarką prieš balsavimą patvirtina visuotinis narių susirinkimas visuotinio narių susirinkimo pirmininko teikimu;
      5. Balsuojant slaptu balsavimu balsavimo biuleteniuose balsuojama „už“ siūlymą;
      6. Balsuojama ne daugiau kaip už tiek kandidatų, kiek yra renkamų vietų;
      7. Kol balsavimo procedūra nebaigta, jokie klausimai nesvarstomi. Žodis suteikiamas tik dėl procedūrinių klausimų;
      8. Balsavimo metu laikomasi rimties ir tylos, draudžiama įeiti į patalpą, kurioje vyksta balsavimas. Išeiti iš patalpos gali tik atlikę balsavimo procedūrą delegatai;
      9. Slapto balsavimo metu delegatams turi būti sudarytos sąlygos balsuoti slaptai;
      10. Paskelbus slaptą balsavimą, visuotinio narių susirinkimo pirmininkas abėcėlės tvarka (pagal organizacijų pavadinimus) kviečia organizacijų atstovus atiduoti savo mandatą, pasirašyti ir pasiimti balsavimo biuletenį;
      11. Balsavimo biuletenį pildyti galima tik balsavimui suteiktoje vietoje;
      12. Su balsavimo biuleteniu draudžiama atlikti tokius veiksmus, kurie galėtų atskleisti balsavimo paslaptį;
      13. Biuletenį žymėti galima tik ta rašymo priemone, kuri yra balsavimo suteiktoje vietoje;
      14. Draudžiama fotografuoti, filmuoti ar kitaip įamžinti balsavimo biuletenį balsavimo procedūros metu;
      15. Draudžiama užpildytą balsavimo biuletenį prieš įmetant į balsadėžę rodyti kitiems asmenims;
      16. Užpildžius balsavimo biuletenį jis įmetamas į balsadėžę, kuri turi būti pastatyta šalia balsavimui suteikos vietos;
      17. Įmetus balsavimo biuletenį į balsadėžę, visuotinio narių susirinkimo pirmininkas grąžina balsavusiajam jo mandatą;
      18. Jeigu kam nors tapo žinoma kito asmens balsavimo paslaptis, draudžiama ją atskleisti;
      19. Balsavimo rezultatus žodžiu paskelbia balsų skaičiavimo komisijos pirmininkas;
      20. Ar sprendimas priimtas, žodžiu paskelbia visuotinio narių susirinkimo pirmininkas;
   8. Organizacijų atstovai, išvykstantys iš visuotinio narių susirinkimo, turi apie tai informuoti sekretorių (-ius). Balsavimo teisė perleidžiama Civilinio kodekso 2.89 straipsnyje numatyta tvarka. Organizacijos atstovo balsas negali būti perduodamas asmenims, kurie nėra įgalioti atstovauti tai organizacijai;
   9. Nario atstovas, praradęs balsavimo biuletenį, privalo apie tai informuoti pirmininką. Pirmininkas sprendžia, ar balsavimo biuletenius pakeisti naujais ar klausimą spręsti kitu būdu;
9. **NARIŲ IR STEBĖTOJŲ PRIĖMIMAS**
   1. Jaunimo organizacija, atitinkanti įstatuose narei keliamus reikalavimus ir norinti tapti nare, prieš 10 dienų iki visuotinio narių susirinkimo privalo pateikti KLAS tarybai šiuos dokumentus:
      1. Prašymą tapti nare;
      2. Organizacijos įstatuose numatyto kompetentingo organo sprendimą įstoti į KLAS patvirtinantį dokumentą;
      3. Registracijos pažymėjimo kopiją;
      4. Įstatų kopiją;
      5. Dokumentus, patvirtinančius, kad organizacija yra jaunimo organizacija ar su jaunimu dirbanti organizacija;
      6. Organizacijos, kurių buveinė yra ne Klaipėdoje, taip pat turi pateikti organizacijos filialo Klaipėdoje steigimo dokumentus arba kompetentingo organizacijos organo sprendimą įsteigti organizacijos padalinį Klaipėdoje organizacijos įstatuose nustatyta tvarka bei kitus duomenis apie organizacijos padalinį Klaipėdoje;
      7. Taryba gali pareikalauti organizacijos pateikti papildomus dokumentus;
   2. Jaunimo organizacija, su jaunimu dirbanti jaunimo organizacija, atitinkanti įstatuose stebėtojai keliamus reikalavimus ir norėdama tapti stebėtoja, prieš 10 dienų iki visuotinio narių susirinkimo privalo pateikti pirmininkui šiuos dokumentus:
      1. Prašymą tapti stebėtoja;
      2. Organizacijos įstatuose numatyto kompetentingo organo sprendimą įstoti į KLAS patvirtinantį dokumentą;
      3. Registracijos pažymėjimo kopiją;
      4. Įstatų kopiją;
      5. Dokumentus, patvirtinančius, kad organizacija yra jaunimo organizacija ar su jaunimu dirbanti organizacija;
      6. Organizacijos, kurių buveinė yra ne Klaipėdoje taip pat turi pateikti organizacijos filialo Klaipėdoje steigimo dokumentus arba kompetentingo organizacijos organo sprendimą įsteigti organizacijos padalinį Klaipėdoje organizacijos įstatuose nustatyta tvarka bei kitus duomenis apie organizacijos padalinį Klaipėdoje;
      7. Taryba gali pareikalauti organizacijos pateikti papildomus dokumentus;
   3. Organizacijos, norinčios tapti KLAS nare ar stebėtoja, atstovas yra kviečiamas dalyvauti visuotiniame narių susirinkime, kuriame bus priimamas sprendimas dėl jos tapimo nare ar stebėtoja. Klausimas dėl organizacijos priėmimo į narės ar stebėtojos poziciją nedalyvaujant organizacijos atstovui nėra svarstomas;
   4. Kai visuotiniame narių susirinkime svarstomas kelių organizacijų tapimo narėmis ar stebėtojomis klausimas, kiekvienos iš organizacijų klausimas svarstomas atskirai;
   5. Organizacijos, norinčios tapti KLAS nare ar stebėtoja, atstovas pristato organizaciją, atsako į teikiamus klausimus. Jeigu yra poreikių ir galimybių, suteikiama laiko diskusijai dėl organizacijos priėmimo į nares ar stebėtojas;
   6. Po pristatymo ir diskusijos, klausimas, ar priimti organizaciją į nares ar stebėtojas, teikiamas visuotinio narių susirinkimo balsavimui;
   7. Sprendimas dėl organizacijos priėmimo į nares ir stebėtojas laikomas priimtu, kai už jį gauta ne mažiau kaip 1/2 visuotinio narių susirinkimo dalyvaujančių narių balsų;
   8. Organizacija KLAS narės ar stebėtojos statusą įgyja kitą dieną po visuotinio narių susirinkimo, kuriame buvo priimta į nares ar stebėtojas;
   9. Organizacijai tapus KLAS nare, ji netenka stebėtojos statuso;
10. **NARIŲ IR STEBĖTOJŲ ŠALINIMAS IŠ KLAS**
    1. Nutarimą dėl narystės nutraukimo priima visuotinis narių susirinkimas;
    2. Organizacijos nario statusas KLAS gali būti sustabdytas KLAS tarybos teikimu visuotiniam narių susirinkimui spręsti;
    3. Siūlymas šalinti organizaciją iš KLAS turi būti pateiktas KLAS tarybai su prašymą pagrindžiančiais dokumentais likus ne mažiau kaip trims savaitėms iki visuotinio narių susirinkimo;
    4. KLAS taryba siūlymą dėl organizacijos šalinimo iš KLAS teikia revizijos komisijai, kuri teikia išvadą, ar siūlymas yra pagrįstas;
    5. Taryba teikia svarstyti visuotiniam narių susirinkimui siūlymą dėl organizacijų šalinimo iš KLAS. Visuotinis narių susirinkimas gali priimti sprendimą svarstyti ir kitus tarybos neteikiamus siūlymus dėl organizacijos šalinimo arba nesvarstyti teikimų;
    6. Apie ketinimą pašalinti organizaciją iš narių ar stebėtojų organizacijai turi būti pranešta ne vėliau kaip prieš 14 dienų iki visuotinio narių susirinkimo. Pranešime organizacijai turi būti nurodytos ketinimo pašalinti ją iš narių ar stebėtojų priežastys;
    7. Kai visuotiniame narių susirinkime svarstomas kelių organizacijų šalinimo iš narių ar stebėtojų klausimas, kiekvienos iš organizacijų klausimas svarstomas atskirai tokia tvarka:
       1. Organizacijos, kurią siūloma šalinti iš KLAS narių ar stebėtojų, atstovui suteikiama galimybė pristatyti esamą situaciją ir priežastis, lemiančias siūlymą šalinti ją iš KLAS narių ar stebėtojų, atsakyti į teikiamus klausimus. Jeigu yra poreikių ir galimybių, suteikiama laiko diskusijai dėl organizacijos šalinimo iš narių ar stebėtojų;
       2. Po pristatymo ir diskusijos klausimas, ar šalinti organizaciją iš narių ar stebėtojų, teikiamas visuotiniam narių susirinkimo balsavimui;
    8. Sprendimas dėl nario ar stebėtojo pašalinimo iš KLAS laikomas priimtu, kai už jį gauta ne mažiau kaip 1/2 visuotiniame narių susirinkime dalyvaujančių narių balsų;
    9. Visuotiniam narių susirinkimui nepriėmus sprendimo pašalinti narę iš KLAS, gali būti svarstomas šios narės narystės sustabdymas;
    10. Sprendimas pašalinti organizaciją iš KLAS narių ar stebėtojų įsigalioja kitą dieną po visuotinio narių susirinkimo, kuriame buvo priimtas sprendimas dėl pašalinimo;
11. **NARYSTĖS SUSTABDYMAS**
    1. Narystė KLAS gali būti sustabdyta (laikinai apribotos nario teisės):
       1. Dėl KLAS įstatuose numatytų nario įsipareigojimų nevykdymo ar su KLAS įstatais nesuderinamos veiklos;
       2. Kai narys neatitinka KLAS įstatų punktuose numatytų reikalavimų;
       3. Nario prašymu;
    2. Apie ketinimą sustabdyti narystę, jeigu narystė sustabdoma ne nario prašymu, nariui turi būti pranešta ne vėliau kaip prieš 14 dienų iki visuotinio narių susirinkimo. Pranešime nariui turi būti nurodytos ketinimo sustabdyti narystę priežastys;
    3. Sprendimą sustabdyti narystę ir panaikinti narystės sustabdymą gali priimti tik visuotinis narių susirinkimas;
    4. Per kitą visuotinį narių susirinkimą, po to, kai buvo sustabdyta nario narystė, visuotiniam narių susirinkimui pateikiama informacija apie tai, ar panaikintos/išnyko priežastys, lėmusios narystės sustabdymą;
12. **NARIO MOKESČIO TVIRTINIMAS**
    1. Nario mokesčio dydį ir jo apskaičiavimo tvarką tvirtina visuotinis narių susirinkimas;
    2. Patvirtintas nario mokesčio dydis ir jo apskaičiavimo tvarka įsigalioja nuo kito po visuotinio narių susirinikimo, kuriame buvo patvirtintas, kalendorinio pusmečio;
13. **TARYBOS, PIRMININKO, REVIZIJOS KOMISIJOS IR JRT NARIŲ RINKIMAI**
    1. Pirmininką, tarybos narius, revizijos ir JRT narius renka visuotinis narių susirinkimas slaptu balsavimu;
    2. Kandidatas į pirmininkus prieš 7 kalendorines dienas iki visuotinio narių susirinkimo turi pateikti tarybai:
       1. Gyvenimo aprašymą;
       2. Motyvaciją ir savo veiklos programą;
       3. Ne mažiau kaip trijų narių rekomendacijas;
    3. Kandidatas į tarybos narius prieš 7 kalendorines dienas iki visuotinio narių susirinkimo pirmininkui turi pateikti:
       1. Gyvenimo aprašymą;
       2. Motyvaciją;
    4. Kandidatai į JRT narius prieš 7 kalendorines dienas iki visuotinio narių susirinkimo pirmininkui turi pateikti:
       1. Gyvenimo aprašymą;
       2. Motyvaciją;
    5. Kandidatai į revizijos komisiją keliami visuotinio narių susirinkimo metu;
    6. Kandidatai į pirmininkus, tarybos narius, revizijos komisijos narius ir JRT narius visuotiniame narių susirinkime prisistato ir nurodo priežastis, kodėl kandidatuoja į tam tikrą postą. Po prisistatymo kandidatui gali būti užduodami klausimai. Jeigu yra poreikių ir galimybių, suteikiama laiko diskusijai;
    7. Pirmininkas, tarybos, revizijos komisijos ir JRT nariais tampa kandidatai, gavę daugiausiai balsų, bet ne mažiau kaip pusę visų balsavusių visuotinio narių susirinkimo balsų;
    8. Papildomas balsavimas rengiamas šiais atvejais:
       1. Kai neišrenkamas pirmininkas ar reikiamas skaičius į tarybos, revizijos komisijos ir JRT narius ir kai likusių neišrinktų kandidatų skaičius yra didesnis nei likusių neišrinktų tarybos, revizijos komisijos ir JRT narių vietų. Šiuo atveju renkami kandidatai į laisvą pirmininko ir laisvas tarybos, revizijos komisijos ir JRT narių vietas iš naujo balsuojant už kandidatus, neišrinktus per pirmą balsavimą. Papildome balsavime dalyvauja vienu kandidatu daugiau nei yra likusių laisvų vietų bei surinkę daugiausiai balsų per pirmąjį balsavimą, išskyrus tuos atvejus, kai kandidatai surenka lygiai balsų. Papildomas balsavimas rengiamas ne daugiau nei du kartus – pirmoj ir antro papildomo balsavimo metu išrenkami kandidatai, gavę daugiausiai balsų, bet ne mažiau kaip pusę visų balsavusių;
       2. Kai keli kandidatai surenka vienodą skaičių bals ir tai lemia, kuris kandidatas turi tapti pirmininku, tarybos, revizijos komisijos ir JRT nariu, šiuo atveju balsuojama tik už kandidatus, surinkusius vienodą skaičių balsų;
    9. Per papildomą balsavimą neišrinkus pirmininko, tarybos, revizijos komisijos ir JRT narių, balsuojama dėl to, ar kartoti balsavimo procedūrą ir tęsti diskusijas;
    10. Tarybos nariai ir pirmininkas gali būti pašalinti iš pareigų dėl negalėjimo ar nesugebėjimo tinkamai atlikti savo funkcijų 2/3 visuotinio narių susirinkimo dalyvaujančių balsų dauguma, iniciatyvą pareiškus 1/2 narių, pirmininkui, tarybai ar revizijos komisijai. Renkant tarybos narius vietoj pašalintų iš pareigų ar atsistatydinusių taikomi tie patys procedūriniai reikalavimai kaip eiliniams rinkimams;
14. **VISUOTINIO NARIŲ SUSIRINKIMO PROTOKOLAS**
    1. Visuotinio narių susirinkimo protokolas kartu su jį lydinčiais dokumentais parengiamas ir pateikiamas nariams per 14 dienų po visuotinio narių susirinkimo;
    2. Visuotinio narių susirinkimo protokolas turi atitikti Civilinio kodekso 2.90 straipsnio protokolams keliamus reikalavimus. Visuotinio narių susirinkimo protokolą pasirašo visuotinio narių susirinkimo pirmininkas (-ai) ir visuotinio narių susirinkimo sekretorius (-iai); visuotinio narių susirinkimo protokolas kartu su priimtais dokumentais išsiunčiamas visuotinio narių susirinkimo dalyviams, nariams, stebėtojams, revizijos komisijai bei skelbiamas KLAS interneto svetainėje;
15. **BAIGIAMOSIOS NUOSTATOS**
    1. Informacija teikiama narių ir stebėtojų nurodytais elektroniniais adresais;
    2. Šis reglamentas ir/ar jo pakeitimai įsigalioja kitą dieną po visuotinio narių susirinkimo, kuriame buvo tvirtinami pakitimai;